**Athugasemd frá stjórn Bankasýslu ríkisins vegna nýafstaðins útboðs á 22,5% hlut ríkisins í Íslandsbanka**

Undanfarið hefur framkvæmd útboðs sem fram fór 22. mars sl. við sölu á 22,5% hlut ríkisins í Íslandsbanka verið harðlega gagnrýnt. Um var að ræða lokað útboð sem eingöngu var ætlað hæfum fagfjárfestum. Upp hefur komið vafi um hvort kröfum um hæfi fjárfesta hafi verið fylgt eftir af þeim fjármálafyrirtækjum sem sáu um sölu á hlut ríkisins í áðurnefndu útboði. Einnig eru til athugunar mögulegir hagsmunaárekstrar einstakra söluaðila við kaup starfsmanna eða tengdra aðila á hlutum í bankanum.

Bankasýsla ríkisins fer með eignarhluti ríkisins í fjármálafyrirtækjum skv. lögum nr. 88/2009 og gegnir hlutverki í sölumeðferð þeirra skv. lögum nr. 155/2012. Hvergi í þeim lögum hefur stofnunin heimildir til eftirgrennslan eða athugunar á framangreindum atriðum. Fjármálaeftirlitið hefur aftur á móti slíkar heimildir skv. lögum og hefur það nú hafið athugun á áðurnefndum þáttum tengdum útboðinu og mun skila niðurstöðu innan fárra vikna. Bankasýsla ríkisins fagnar þeirri athugun.

**Lagaleg staða söluaðila til skoðunar**

Fjármálaeftirlitið skoðar meðal annars hæfi þeirra fagfjárfesta sem fengu að kaupa en það var hlutverk söluaðila að meta það enn ekki Bankasýslu ríkisins. Komi í ljós að einhverjir söluaðilar hafi ekki staðið undir því trausti sem Bankasýslan gerði til þeirra mun það hafa áhrif á söluþóknanir til þeirra. Stjórn Bankasýslu ríkisins skoðar nú lagalega stöðu sína gagnvart söluaðilum og mun að óbreyttu ekki greiða umsamda söluþóknum í tilvikum þar sem ágallar voru við sölu á 22,5% hlut ríkisins til hæfra fagfjárfesta.

Lárus L. Blöndal, stjórnarformaður
Margrét Kristmannsdóttir
Vilhjálmur Bjarnason